L'Eliana torna a implusar l'ús del valencià en els comerços locals
18 de setembre de 2023

• El termini per a participar estarà obert fins al pròxim 29 de setembre.

L'Oficina de Promoció del Valencià de l'Ajuntament ha convocat la segona edició dels Premis a l'Ús del Valencià en el Comerç Local de l'Eliana, gràcies a una subvenció concedida per la Diputació de València. L'objectiu de l'àrea de Promoció Lingüística és posar en valor i guardonar l'ús de la llengua pròpia en els establiments comercials, de serveis i empreses del municipi perquè ajuden a normalitzar el seu ús i faciliten que el valencià siga la llengua de comunicació de la ciutadania.

La convocatòria d'enguany preveu una única modalitat: el premi a l'ús del valencià en retolació i material imprés (com a factures, albarans, bosses o dissenys), així com l'ús aplicat a les noves tecnologies (pàgines web, xarxes socials, programari de gestió, adaptació en noves tecnologies...). Hi haurà un primer premi de 1.200 €, un segon de 1.000 € i un tercer premi de 800 €.

La candidatura s'haurà de tramitar per via telemàtica a través de la Seu Electrònica de l'Ajuntament. El termini de presentació de sol·licituds serà del 18 al 29 de setembre. Caldrà adjuntar tant els annexos com un dossier d'un màxim de 20 cares explicant l'activitat que realitza el negoci en valencià i justificant-lo amb fotografies, vídeos, xarxes socials, etc.

Els i les comerciants poden obtindre més informació en la mateixa Oficina de Promoció del Valencià, situada en el Centre Sociocultural, en el correu electrònic promociovalencia@leliana.es o per telèfon 96 275 80 30 (extensió 124).

L'edil de l'àrea, Eva Santafé, ha recordat que aquests premis van recaure en la seua primera edició en la Papereria i Llibreria Montaner i Comes, Pastisseria i Forn i ha animat a la resta de comerços a participar i, sobretot, a utilitzar la llengua pròpia per a “oferir un servei de qualitat que la clientela agraeix”.